**O b r a z l o ž e nj e**

**Nacrta prijedloga Odluke o mjerilima za naplatu usluga dječjih vrtića Grada Rijeke**

**od roditelja-korisnika usluga**

Predškolski odgoj i obrazovanje te skrb o djeci rane i predškolske dobio uređeni su odredbama *Zakona o predškolskom odgoju i obrazovanju* („Narodne novine“ broj 10/97, 107/07, 94/13, 98/19, 57/22 i 101/23 – u daljnjem tekstu: Zakon). Sukladno članku 48. stavku 1. i 2. Zakona, osnivač dječjeg vrtića dužan je osigurati sredstva za osnivanje i rad dječjeg vrtića, a dječji vrtić osigurava sredstva prodajom usluga na tržištu i iz drugih izvora sukladno zakonu.

Naplata usluga dječjih vrtića čiji je osnivač Grad Rijeka uređena je trima odlukama; *Odlukom o mjerilima za naplatu usluga Dječjeg vrtića Rijeka od roditelja-korisnika usluga* („Službene novine Grada Rijeke“ broj 15/21), *Odlukom o mjerilima za naplatu usluga Dječjeg vrtića More od roditelja-korisnika usluga* („Službene novine Grada Rijeke“ broj 15/18 i 15/21) i *Odlukom o mjerilima za naplatu usluga Dječjeg vrtića Sušak od roditelja-korisnika usluga* („Službene novine Grada Rijeke“ broj 15/18 i 15/21) – u daljnjem tekstu: Odluke o mjerilima za naplatu usluga. Sve su tri odluke u sadržajnom smislu jednake.

Putem prakse provedbe Odluka o mjerilima za naplatu usluga i poradi zakonskih izmjena, utvrđena je potreba za izvršenjem odgovarajućih izmjena i dopuna materije koja se uređuje Odlukama o mjerilima za naplatu usluga koje su suštinske i normativne prirode. Vodeći se interesom preglednosti i pravne sigurnosti za roditelje-korisnike usluga dječjih vrtića, utvrđena je svrhovitost izrade novog cjelovitog teksta jedinstvene Odluke o mjerilima za naplatu usluga dječjih vrtića Grada Rijeke od roditelja-korisnika usluga koju će u svom radu primjenjivati Dječji vrtić Rijeka, Dječji vrtić More i Dječji vrtić Sušak.

U nastavku se daje obrazloženje onih odredbi Odluke o mjerilima za naplatu usluga dječjih vrtića Grada Rijeke od roditelja-korisnika usluga koje se razlikuju od odrednica trenutno važećih Odluka o mjerilima za naplatu usluga.

Kao najznačajniju novinu izdvajamo prijedlog mjesečnog umanjenja cijene roditeljima-korisnicima usluga dječjeg vrtića za 25,00 eura, čime bi roditelj-korisnik usluga Dječjeg vrtića, po navedenom umanjenju, sudjelovao u mjesečnoj cijeni programa ovisno o mjesečnom dohotku po članu kućanstva, u rasponu od 48,00 do 70,00 eura. Navedeno u svojoj biti predstavlja kako poticajnu mjeru roditeljima za ranim uključenjem djece u organizirani i stručni sustav odgoja i obrazovanja, tako i izvjesno umanjenje troškova koji opterećuju mlada kućanstva.

Naime, Vlada Republike Hrvatske je na sjednici održanoj 21. rujna 2023. godine na temelju članka 50.a stavka 2. Zakona, donijela *Uredbu o kriterijima i mjerilima za utvrđivanje iznosa sredstava za fiskalnu održivost dječjih vrtića* („Narodne novine“ broj 109/23) a potom i *Odluku o dodjeli sredstava za fiskalnu održivost dječjih vrtića za pedagošku godinu 2023./2024.* („Narodne novine“ broj 155/23). Odlukom je utvrđen ukupni iznos sredstava za fiskalnu održivost dječjih vrtića po korisnicima sredstava za javne i privatne vrtiće na godišnjoj i mjesečnoj razini i to za Grad Rijeku u iznosu od 783.665,00 eura na godišnjoj razini odnosno 65.305,00 eura na mjesečnoj razini.

U Republici Hrvatskoj udio starijeg stanovništva u neprekidnom je porastu, dok istovremeno broj radno sposobnih građana opada pa je pravilno usmjereno ulaganje u odgoj i obrazovanje jedno od važnijih iskoraka u pravcu očuvanja vitalnosti zajednice. Predškolsko obrazovanje ne samo da pruža djeci temelje za uspješno školovanje u budućnosti već omogućava roditeljima da se vrate na radna mjesta i doprinesu ekonomskom razvoju svoga kraja. S obzirom na utjecaj inflacije na hrvatsko gospodarstvo u smislu znatnog porasta cijena osnovnih živežnih namirnica, energenata i troškova stanovanja, na kućni budžet roditelja djece predškolske dobi očekivano osjetno utječe i cijena boravka djeteta u dječjem vrtiću. Slijedom kontinuirane politike Grada Rijeke za poduzimanje značajnih napora s ciljem što većeg obuhvata djece predškolske dobi odgojem i obrazovanjem, dodatni financijski poticaj Vlade Republike Hrvatske predškolskom odgoju predlaže se usmjeriti upravo na umanjenje roditeljskog udjela u cijeni dječjeg vrtića.

Materijalom se nadalje predlaže usklađenje Odluke o mjerilima za naplatu usluga (članak 5.) s regulacijom novog *Pravilnika o načinu raspolaganja sredstvima državnog proračuna i mjerilima sufinanciranja programa javnih potreba u području ranog i predškolskog odgoja i obrazovanja* („Narodne novine“ broj 141/22), budući istim više nisu propisani iznosi osigurani u državnom proračunu za programe javnih potreba na području predškolskog odgoja.

Nadalje se predlaže u članku 9. usklađenje Odluke o mjerilima za naplatu usluga sa *Zakonom o izmjenama i dopuni Zakona o lokalnim porezima* („Narodne novine“ broj 114/23) kojim je ukinut prirez.

Predlaže se nadalje u članku 11. pojašnjenje da se mjesečno sudjelovanje koje plaća roditelj-korisnik usluga a koje utvrđuje Gradonačelnik na prijedlog Upravnog vijeća dječjeg vrtića, odnosi na mjesečnu cijenu usluga roditelja-korisnika usluga čije je dijete upisano u kraće programe ranog učenja stranih jezika te umjetničkog, kulturnog, vjerskog i sportskog sadržaja te dodatne specifične sadržaje koji se provode u okviru redovitog programa. Radi se o ispravku tehničke prirode radi jasnijeg tumačenja Odluke.

Dalje se predlaže novom Odlukom u odnosu na trenutno važeće Odluke o mjerilima za naplatu usluga jasnije regulirati mogućnost da dijete odsustvuje iz dječjeg vrtića iz privatnih razloga najmanje mjesec, a najviše dva mjeseca u kontinuitetu, budući da je u praksi provedbe ovog rješenja dolazilo do različitih tumačenja i nejasnoća od strane korisnika

Novom Odlukom predlaže se brisanje iz odgovarajućih članaka odredbe o lokalitetu poludnevnog boravka organiziranog u Kliničkom bolničkom centru Rijeka. Naime, skorašnjim otvaranjem nove bolnice za majku i dijete na Sušaku, moguć je premještaj poludnevnog boravka djece na bolničkom liječenju s trenutne lokacije na Kantridi. Odredba o lokalitetu ne predstavlja važnost u smislu daljnjeg funkcioniranja programa dječjeg vrtića već je fokus na faktičnoj provedbi programa.

*Odlukom o uvođenju Riznice Grada Rijeke* („Službene novine Grada Rijeke“ broj 12/15) uveden je sustav rizničnog poslovanja na razini proračuna i proračunskih korisnika Grada Rijeke, koji se temelji na jedinstvenom računovodstveno-informacijskom sustavu, s ciljem stvaranja pretpostavki za učinkovito upravljanje ukupnim proračunskim sredstvima i obavljanje poslovanja preko jedinstvenog računa Riznice Grada Rijeke. Predlaže se stoga usklađivanje s citiranom odredbom Odluke o mjerilima za naplatu usluga na način da roditelj-korisnik usluga plaća cijenu usluga Dječjem vrtiću preko jedinstvenog računa Riznice Grada Rijeke.

Posljednja je novina sadržana u članku 18. Odluka o mjerilima za naplatu usluga. Naime, roditelj je prilikom upisa djeteta u dječji vrtić dužan uplatiti beskamatni predujam u visini iznosa sudjelovanja roditelja-korisnika usluga dječjeg vrtića u punoj mjesečnoj cijeni usluge. Kako bi se upisni postupak pojednostavio i vremenski optimizirao, predlaže se beskamatni predujam odrediti u paušalnom iznosu od 25,00 eura. Beskamatni predujam vraća se roditelju prilikom ispisa djeteta iz dječjeg vrtića odnosno obračunava se zadnjim obračunom sudjelovanja roditelja-korisnika usluga u punoj mjesečnoj cijeni usluga.

S obzirom na potrebu pravovremene izrade Odluke o upisu i mjerilima upisa dječjih vrtića te Pravilnika o upisu dječjih vrtića od strane Upravnih vijeća dječjih vrtića, a kojima će se podrobno regulirati upisna procedura i bodovanje, predlaže se stupanje na snagu Odluke prvoga dana od dana objave u „Službenim novinama Grada Rijeke“, sukladno članku 109. stavku 2. Statuta Grada Rijeke.

U nastavku se daje obrazloženje po pojedinim člancima predložene Odluke:

* **Članak 1.**

Ovim člankom utvrđuju se kao predmet Odluke mjerila za naplatu usluga dječjih vrtića Grada Rijeke od roditelja-korisnika usluga. Dječji vrtići kojima je osnivač Grad Rijeka su Dječji vrtić Rijeka, Dječji vrtić More i Dječji vrtić Sušak.

* **Članak 2.**

Ovim su člankom definirani programi ostvarivanjem kojim dječji vrtić obavlja usluge predškolskog odgoja i obrazovanja te skrbi o djeci rane i predškolske dobi.

* **Članak 3.**

Ovim su člankom detaljnije opisani redoviti program predškolskog odgoja, program za djecu rane i predškolske dobi s teškoćama u razvoju, program na jeziku i pismu nacionalnih manjina, program za darovitu djecu i program predškole.

* **Članak 4.**

Ovim je člankom određen način izračuna pune mjesečne cijene programa dječjeg vrtića za pojedinu kalendarsku godinu.

* **Članak 5.**

Ovim se člankom propisuje umanjenje mjesečne cijene usluge javnih potreba ukoliko su sredstva za navedenu namjenu osigurana u državnom proračunu. Pravilnikom o načinu raspolaganja sredstvima državnog proračuna i mjerilima sufinanciranja programa javnih potreba u području ranog i predškolskog odgoja i obrazovanja („Narodne novine“ broj 141/22) određena su mjerila za sufinanciranje programa za djecu s teškoćama u razvoju i darovitu djecu, za djecu rane i predškolske dobi hrvatskih građana u inozemstvu, za djecu rane i predškolske dobi pripadnika nacionalnih manjina i za program predškole.

* **Članak 6.**

Ovim je člankom propisano mjesečno sudjelovanje roditelja-korisnika usluga dječjeg vrtića ovisno o mjesečnom dohotku po članu kućanstva. U odnosu na trenutno važeće Odluke o mjerilima za naplatu usluga, predlaže se umanjenje propisanog iznosa za 25,00 eura u svakoj od tri prihodovnih skala te zaokruživanje iznosa na nižu decimalu, u korist roditelja-korisnika usluga.

* **Članak 7.**

Ovim se člankom propisuje modalitet plaćanja cijene usluga dječjeg vrtića za roditelja-korisnika usluga koji nema prebivalište na području grada Rijeke kao i roditelja stranog državljanina.

* **Članak 8.**

Ovim se člankom propisuje plaćanje punog iznosa mjesečne cijene usluga roditelja-korisnika usluga čije je dijete upisano u kraće programe ranog učenja stranih jezika te umjetničkog, kulturnog, vjerskog i sportskog sadržaja te dodatne specifične sadržaje koji se provode u okviru redovitog programa.

* **Članak 9.**

Ovim je člankom propisano što se smatra pod dohotkom odnosno da su dohodak sva primanja koja ostvaruju članovi kućanstva sukladno propisima o porezu na dohodak. U odnosu na trenutno važeće Odluke o mjerilima za naplatu usluga, izbrisano je navođenje prireza, koji je ukinut Zakonom o izmjenama i dopuni Zakona o lokalnim porezima („Narodne novine“ broj 114/23).

* **Članak 10.**

Ovim je člankom propisana obaveza roditelja-korisnika usluga da dostavi dokaz o dohotku odnosno u slučaju ne dostave dokaza, obaveza plaćanja cijene dječjeg vrtića u najvišem Odlukom propisanom iznosu.

* **Članak 11.**

Ovim je člankom određeno da punu mjesečnu cijenu usluga dječjeg vrtića i mjesečno sudjelovanje roditelja-korisnika usluga čije je dijete upisano u kraće programe ranog učenja stranih jezika te umjetničkog, kulturnog, vjerskog i sportskog sadržaja te dodatne specifične sadržaje koji se provode u okviru redovitog programa utvrđuje Gradonačelnik Grada Rijeke na prijedlog Upravnog vijeća Dječjeg vrtića.

* **Članak 12.**

Ovim su člankom utvrđena umanjenja mjesečnog sudjelovanja roditelja-korisnika usluga s prebivalištem na području Rijeke u punoj mjesečnoj cijeni. U odnosu na trenutno važeće Odluke o mjerilima za naplatu usluga, predlaže se jasnije normiranje postojećeg prava roditelja, budući da je u praksi provedbe ovog rješenja dolazilo do različitih tumačenja i nejasnoća od strane korisnika

* **Članak 13.**

Ovim se člankom utvrđuje obračun po danima prisutnosti djeteta u slučaju kada dijete tijekom mjeseca ostvari upis u dječji vrtić ili kada se dijete ispiše iz dječjeg vrtića.

* **Članak 14.**

Ovim se člankom propisuje oslobođenje od mjesečnog sudjelovanja u punoj mjesečnoj cijeni usluga dječjeg vrtića za roditelja-korisnika usluga koji ima prebivalište na području grada Rijeke, a čije je dijete upisano u program za djecu s teškoćama u razvoju, program predškole, poludnevni boravak organiziran u Kliničkom bolničkom centru Rijeka.

* **Članak 15.**

Ovim se člankom propisuje da se oslobođenje iz prethodnog članka za dijete upisano u program za djecu s teškoćama u razvoju i program predškole primjenjuje i za roditelja-korisnika usluga ukoliko samo jedan roditelj i dijete imaju prebivalište na području Rijeke dok se oslobođenje za dijete upisano u poludnevni boravak organiziran u Kliničkom bolničkom centru Rijeka primjenjuje i na roditelja koji nema prebivalište u gradu Rijeci i roditelja koji je strani državljanin.

* **Članak 16.**

Ovim se člankom propisuje plaćanje usluga roditelja-korisnika dječjem vrtiću preko jedinstvenog računa Riznice Grada Rijeke

* **Članak 17.**

Ovim se člankom propisuje način obračuna sudjelovanja roditelja-korisnika usluga dječjeg vrtića, dostava računa roditelju i rok plaćanja.

* **Članak 18.**

Ovim se člankom propisuje uplata dječjem vrtiću beskamatnog predujma prilikom upisa djeteta. U odnosu na trenutno važeće Odluke o mjerilima za naplatu usluga, predlaže se beskamatni predujam odrediti u paušalnom iznosu od 25,00 eura.

* **Članak 19.**

Ovim se člankom propisuje prestanak važenja Odluke o mjerilima za naplatu usluga Dječjeg vrtića Rijeka od roditelja-korisnika usluga („Službene novine Grada Rijeke“ broj 15/21), Odluke o mjerilima za naplatu usluga Dječjeg vrtića More od roditelja-korisnika usluga („Službene novine Grada Rijeke“ broj 15/18 i 15/21) i Odluke o mjerilima za naplatu usluga Dječjeg vrtića Sušak od roditelja-korisnika usluga („Službene novine Grada Rijeke“ broj 15/18 i 15/21) danom stupanja na snagu predložene Odluke.

* **Članak 20.**

Ovim se člankom propisuje stupanje na snagu predložene Odluke.